Ο Μέγας Πέτρος απέφυγε την κατά μέτωπο αντιπαράθεση και ανάγκασε τον αντίπαλό του να κατευθυνθεί νότια προς την Ουκρανία, απομακρύνοντάς τον από τις εστίες του. Ο Κάρολος ΙΒ΄ έπεσε στην παγίδα και ο τσάρος βρήκε την ευκαιρία που περίμενε: εφαρμόζοντας την "τακτική της καμμένης γης" (εν προκειμένω της "παγωμένης γης"), αποκόπτοντας τις γραμμές ανεφοδιασμού (Μάχη της Λέσναγια) και αφήνοντας τους Σουηδούς πεινασμένους και απροστάτευτους στο έλεος του ρωσικού χειμώνα, τους οδήγησε στην πλήρη εξάντληση. Μέχρι την άνοιξη, και χωρίς να έχει δοθεί κάποια σημαντική μάχη, το 1/3 του σουηδικού εκστρατευτικού σώματος είχε πεθάνει και μεγάλο τμήμα του πολεμικού υλικού είχε καταστεί άχρηστο.